
Text rozhodnutia
Súd: Krajský súd Bratislava Spisová značka: 2Cob/303/2013 Identifikačné číslo súdneho spisu: 1312203660 Dátum vydania rozhodnutia: 17. 03. 2015 Meno a priezvisko sudcu, VSÚ: JUDr. Oľga Bahníková ECLI: ECLI:SK:KSBA:2015:1312203660.2 Rozhodnutie Krajský súd v Bratislave v senáte zloženom z predsedníčky senátu JUDr. Ľubici Břouškovej a členiek senátu JUDr. Oľgy Bahníkovej a JUDr. Ľubici Kriškovej v právnej veci žalobcu: GunPowder, s.r.o., Drotárska cesta 43, Bratislava, IČO: 44 565 054, zastúpený: Hillbridges, s.r.o., Sedlárska 1, Bratislava, IČO: 36 799 327, proti žalovanému: superTV s.r.o., Budyšínska 36, Bratislava, IČO: 44 473 061, zastúpený: S.A. Legal, s.r.o., Vajnorská 11, Bratislava, IČO: 36 869 694, o zaplatenie 3.522,80 eur s príslušenstvom, na odvolanie žalovaného proti rozsudku Okresného súdu Bratislava III č.k. 25Cb/76/2012-227 zo dňa 23. 9.2013 takto r o z h o d o l : Krajský súd v Bratislave rozsudok Okresného súdu Bratislava III č.k. 25Cb/76/2012-227 zo dňa 23.9.2013 v napadnutej časti týkajúcej sa priznanej istiny a úroku z omeškania p o t v r d z u j e . Výrok o trovách konania m e n í tak, že žalovaný je povinný zaplatiť žalobcovi trovy konania vo výške 92,84 Eur a trovy právneho zastúpenia v sume 750,60 Eur na účet právneho zástupcu žalobcu do troch dní od právoplatnosti tohto rozsudku. Žalobcovi sa náhrada trov odvolacieho konania nepriznáva. o d ô v o d n e n i e : Napadnutým rozsudkom súd prvého stupňa zaviazal žalovaného zaplatiť žalobcovi istinu 2.522,80 eur s príslušenstvom, s 9% úrokom z omeškania ročne od 30.12.2010 do zaplatenia a nahradiť mu trovy konania 92,84 eur a trovy právneho zastúpenia 625,50 eur na účet právneho zástupcu žalobcu a to všetko do 3 dní odo dňa právoplatnosti rozsudku. Vo zvyšku súd žalobu zamietol. V odôvodnení napadnutého rozsudku súd prvého stupňa uviedol, že žalobca sa domáhal žalobou podanou dňa 4.4.2012 aby zaviazal žalovaného zaplatiť mu 2.522,80 eur s príslušenstvom z dôvodu neuhradenia splatnej faktúry č. 2010066, ktorou žalobca vyúčtoval redesign stránky super.sk na základe cenovej ponuky zo dňa 24.11.2010 sumou 2.879,80 eur. Na sumu 357,- eur žalobca vystavil dobropis č. 0012012 a preto žaloval sumu vo výške 2.522,82 eur. Žalobca rozšíril žalobu o sumu 1000,- eur, ktorá v súlade s ust. § 442 ods. 2 zák. č. 40/1994 Obč. zák. predstavuje výšku odmeny, ktorá by za získanie licencie bola zvyčajná v čase neoprávneného zásahu do majetkových práv žalobcu a preto súd na pojednávaní konanom dňa 19.11.2012 pripustil zmenu žaloby spočívajúcu v jej rozšírení o 1.000,- eur. Súd prvého stupňa vykonal dokazovanie výsluchom konateľov žalobcu, H. X. G. J. J., konateľa žalovaného R. H., výsluchom svedkov S. E., W. N., Z. D., X. T., a oboznámením sa s písomnými dokladmi založenými v spise - Cenová ponuka žalobcu z 24.11.2010, objednávka z 28.11.2010, faktúra č. 2010066, dobropis 0012012, e-mailová komunikácia medzi zástupcom žalobcu a S. E. zo dňa 02.12.2010, 03.12.2010, 20.12.2010, e-mailová komunikácia medzi S. E. a konateľom žalovaného R. H. zo 06.12.2010, 13.12.2010, e-mailová komunikácia medzi Z. D. a konateľom žalovaného zo dňa 09.12.2010, snímky web stránky z novembra 2010, decembra 2010, januára 2011, apríla 2011, augusta 2011, licenčná zmluva uzatvorená medzi Z. D. a žalobcom dňa 02.12.2010, výtlačky jednotlivých súborov, ktoré tvorili prílohu „podklady.rar“ e-mailu od Z. D. R. H. G. W. N. z 09.12.2010, výpismi z obchodného registra a zistil, že žalovaný, za ktorého podpísala objednávku S. E.Á., zástupkyňa žalovaného u žalobcu na základe cenovej ponuky zo dňa 24.11.2011 re-design web stránky www.super.sk <http://www.super.sk> objednal dňa 28.11.2010: - positioning, targeting, brand vision, claim - dizajn homepage - 2 návrhy - accounting projektu - dizajn substránok s termínom dodania podkladov do 03.12.2010. Cena bola dohodnutá sumou 2.420,- eur + DPH. Žalobca faktúru č. 20100066 vyúčtoval žalovanému cenu v súlade s cenovou ponukou sumou 2.879,80 eur. Faktúra bola splatná 29.12.2010. Dobropisom č. 0012012 žalobca dobropisoval žalovanému sumu 357,- eur z faktúry č. 20100066 za 4. časť projektu vzhľadom na jej nerealizovanie. Súd prvého stupňa konštatoval, že konateľka žalobcu J. J. vo svojej výpovedi uviedla, že boli oslovení S. E. na vytvorenie a dodanie diela, na osobnom stretnutí za účasti konateľov zmluvných strán a ďalej W. N., Z. D. G. S. E. bola uzavretá dohoda o postupnosti prác a cenovej kalkulácii. Boli vytvorené 2 návrhy dizajnu, z ktorých si klient jeden vybral. Žalovanému bolo dodané pozadie web stránky a v e-maily z 02.12.2010 bolo odprezentované, že žalobca je pripravený dodať podklady, avšak zároveň uviedol, že je potrebná ich špecifikácia. Klient špecifikáciu nedodal, preto dňa 09.12.2010 boli žalovanému v štandardnom prevedení e-mailom zaslané grafické elementy. Súd konštatoval, že z výpovede konateľky vyplynulo, že konateľ žalovaného R. H. až v marci 2011 po prvýkrát vzniesol námietku, že podklady neboli v poriadku dodané, do toho času odôvodňoval nezaplatenie faktúry nedostatkom finančných prostriedkov. Konateľ žalovaného R. H. uviedol, že dňa 13.12.2010 mal byť web spustený pre verejnosť a preto bola daná požiadavka žalobcovi na dodanie webového dizajnu do 03.12.2010. Potvrdil, že návrh pozadia obdržal 03.12.2010, 06.12.2010 oznámil S. E., že návrh je v poriadku a možno ho rozstrihať, čo je dostatočná špecifikácia. Ďalej uviedol, že nevie, či mu boli rozstrihané podklady zaslané, keďže neobdržal e-mail od Z. D. z 09.12.2010. Zároveň však potvrdil, že adresa palo@super.sk, na ktorú boli podklady zaslané je adresa, z ktorej komunikoval so žalobcom. Namietal veľkosť dodaného súboru pozadia, dňa 17.12.2010 obdržal novú verziu so zmenšeným pozadím, s čím taktiež nesúhlasil a až 20.12.2010 bolo dodané pozadie v požadovanej veľkosti. Keďže táto komunikácia sa odohrala 20.12.2010 znamenalo to, že projekt nebol dodaný v stanovenom termíne. Potvrdil, že pri zadávaní objednávky nešpecifikoval požadovanú veľkosť súboru pozadia, predpokladal, že žalobca ako skúsená grafická firma toto dodá v stave zodpovedajúcom okruhu predpokladaných budúcich užívateľov web stránky. Súd prvého stupňa poukázal na svedeckú výpoveď W. N., ktorý uviedol, že v rámci daného projektu bolo dohodnuté, že on bude komunikovať projekt za žalobcu a S. E. za žalovaného. Potom, ako konateľ žalovaného schválil vytvorený dizajn pre hlavnú stránku, boli dňa 03.12.2010 vytvorené podklady v štandardnom formáte, keďže špecifikácia zo strany žalovaného daná nebola, obrázok bol zaslaný S. E. s otázkou, ako chce pán H. materiál dodať, išlo o technickú záležitosť. Zdôraznil, že pán H. požadoval absolútny neštandard, t.j. dodanie webových podkladov ako obrázky, Z. D. to urobil a 09.12.2010 konateľovi žalovaného zaslal. Potvrdil, že nastal určitý problém vo veľkosti pozadia a preto bolo zmenšené z 350 kb na 80 kb, ktoré mu bolo dodané niekedy okolo 19.12.2010. V rámci objednávky požiadavka na konkrétnu veľkosť pozadia zadaná nebola. Taktiež nebola daná požiadavka, aby bol dizajn web stránky pripravený tak, aby bol ľahko čitateľný aj na zariadeniach s nižšou prenosovou rýchlosťou pripojenia. Súd prvého stupňa poukázal aj na svedeckú výpoveď Z. D., ktorý uviedol, že pracoval pre W. N., na osobnom stretnutí bol pánovi H.Í. predstavený ako súčasť tvorivého tímu, ktorý bude pracovať na tvorbe web stránky. Zdôraznil, že z 3 návrhov si žalovaný jeden vybral, išlo o štýl grafity. Návrhy na schválenie sa posielajú klientovi väčšinou vo formáte JPG, keďže formáty PSD sú príliš veľké na to, aby sa posielali e-mailom, ale pán H. si vyžiadal ďalšiu prácu spočívajúcu v narezaní dizajnu, čo sa posiela v súbore JPG a preto mu to v takomto súbore aj poslal. Uviedol, že e-mail poslal priamo H. z dôvodu urýchlenia komunikácie, v kópii ho zaslal aj pánovi N.. Takáto požiadavka bola neštandardná a nebola vznesená objednávateľom pri zadávaní objednávky. Svedkyňa S. E. vypovedala, že ona v rámci projektu zastupovala žalovaného. Uviedla, že z jej pohľadu boli podklady dodané včas a riadne, avšak nedokáže posúdiť technické parametre, v tejto oblasti prebiehala komunikácia medzi pánom H. G. D.. Potvrdila, že faktúra bola zadávateľom, t.j. žalovaným odsúhlasená, keďže bola vystavená v súlade s objednávkou. Svedok X. T., ktorý mal v rámci internetovej TV na starosti výrobu programov uviedol, že na spustenie televízie bolo viacero termínov, predposledný 07.11.2010, z určitých dôvodov sa tak nestalo, posledný termín bol pred Vianocami 2010 tak, aby bolo možné ešte zachytiť vianočnú kampaň. Všetky informácie ohľadne redizajnu stránky mal sprostredkované od pána H., išlo najmä o dlho trvajúce načítanie stránky. Investorom bolo potrebné zdôvodňovať prečo sa internetová televízia ani na tretíkrát nespustila, mal s nimi nepríjemné stretnutie v januári 2011, nakoniec od projektu odstúpili, ale potvrdil, že určite sa tak nestalo kvôli žalobcovi, bolo to len vyvrcholením celého procesu. Nakoniec zdôraznil, že web stránka s novým redizajnom, nebola nikdy použitá. Súd poukázal na ust. § 536 ods. 1 Obchodného zákonníka ako aj na ust. § 536 ods. 2 a 3 Obchodného zákonníka a § 546 ods. 1 Obchodného zákonníka. Uzavrel, že obchodný zákonník priamo neupravuje postup zmluvných strán pri uzavieraní zmluvy o dielo. Z toho dôvodu je potrebné použiť postup podľa § 1 ods. 2 veta druhá Obchodného zákonníka, podľa ktorého, ak niektoré otázky nemožno riešiť podľa ustanovení Obchodného zákonníka použijú sa predpisy občianskeho práva. Vychádza sa preto z § 43a a nasl. Občianskeho zákonníka. Konštatoval, že uzavretie zmluvy o dielo je dvojstranným právnym úkonom, ktorý sa skladá z návrhu zmluvy a z jeho prijatia. Uviedol tiež, že základnou podmienkou návrhu zmluvy je jeho dostatočná určitosť a jednoznačné vyjadrenie prejavu vôle navrhovateľa, že chce uzavrieť zmluvu o dielo. Včasné vyhlásenie urobené osobou, ktorej bol návrh určený alebo iné včasné konanie z ktorého možno vyvodiť jej súhlas je prijatím návrhu (§ 43c ods. 1 Občianskeho zákonníka). Súd prvého stupňa poukázal na ust. § 275 ods. 4 Obchodného zákonníka a dospel k záveru, že účastníci konania, žalobca ako zhotoviteľ a žalovaný ako objednávateľ uzatvorili konkludentným spôsobom Zmluvu o dielo tým, že žalobca akceptoval písomnú objednávku žalovaného a objednané dielo vykonal v súlade s objednávkou a požiadavkami žalovaného. Dielo ako také bolo rozčlenené na viacero častí za účelom ich Q.. Pokiaľ ide o časť diela spočívajúcu v: positioning, targeting, brand vision a claim túto časť žalovaný vôbec nenamietal v žiadnom zo svojich ústnych či písomných podaniach. Pokiaľ ide o vytvorenie dizajnu homepage z výpovedí konateľov zmluvných strán, svedkov S. E., W.G. N. ako aj z e-mailovej komunikácie mal súd preukázané, že dňa 03.12.2010 bola žalovanému doručená finálna verzia „dizajnu homepage“. Žalovaný až po dodaní vyslovil požiadavku na zmenšenie veľkosti pozadia, čomu žalobca vyhovel. Bolo taktiež preukázané z výpovedí konateľov zúčastnených strán ako aj svedkov N., D. a E., že pri zadávaní objednávky požiadavka na veľkosť pozadia stránky a rýchlosti jej načítania vyslovená nebola. Dodatočná úprava veľkosti pozadia bola teda robená nad rámec pôvodnej objednávky žalovaného, nemožno preto považovať nespokojnosť žalovaného za reklamáciu, pretože konkrétne parametre pri zadaní objednávky neuviedol. Pokiaľ ide o dodanie grafických elementov dizajnu, žalobca požiadal žalovaného o súčinnosť a o poskytnutie pokynov nevyhnutných na ich dokončenie tak, ako to vyplýva z e-mailovej komunikácie medzi W. N. G. S. E.. Žalovaný nereagoval, resp. v reakcii na e-mail dňa 06.12.2010 uviedol: „môžu mi to preposlať rozstrihané“. Ako prílohu e-mailu zo dňa 09.12.2010 Z. D. zaslal konateľovi žalovaného ako aj W. N. podklady s textom „keby niečo chýbalo daj vedieť“. Neobstojí námietka žalovaného, že dielo dodané nebolo, keďže Z. D. je osoba, ktorá nemá žiaden pracovný a ani iný zmluvný vzťah so žalobcom a nebol splnomocnený za žalobcu konať. Súd prvého stupňa konštatoval, že z výpovedí J. J., H. X. G. G. W. N.F., Z. D. G. S. E. bolo jednoznačne preukázané, že Z. D. bol pánovi H. predstavený ako súčasť tvorivého tímu podieľajúci sa na tvorbe projektu. S. E. potvrdila, že technické záležitosti projektu riešil pán H. s Z. D.. R. H. potvrdil, že adresa palo@super.sk na ktorú mu boli jednotlivé grafické elementy dodané je adresou, z ktorej komunikoval. Súd prvého stupňa zdôraznil, že podľa ust. § 554 ods. 1 Obchodného zákonníka zhotoviteľ splní svoju povinnosť vykonať dielo jeho riadnym ukončením a odovzdaním predmetu diela objednávateľovi v dohodnutom čase, inak v mieste ustanovenom týmto zákonom. Medzi účastníkmi konania nebola žiadna dohoda o odovzdaní diela určitým formálnym spôsobom odlišným od postupov bežných v danom odvetví, keďže aj dizajn homepage bol dodaný žalovanému rovnakým spôsobom, t.j. e-mailom. To, že dielo bolo žalovanému dodané, nepriamo vyplýva aj z tej skutočnosti, že nikdy nereklamoval, resp. nepreukázal reklamáciu nedodania diela, prvýkrát takúto námietku uviedol až vo svojom odpore proti platobnému rozkazu. Pokiaľ ide o časť diela nazvanú accounting projektu súd má taktiež za preukázané, že dielo bolo aj v tejto časti dodané riadne a včas, vyplýva to z vyjadrenia S. E., ktorá potvrdila, že z jej strany na accounting projektu žiadne sťažnosti neboli a nemá vedomosť o tom, že by boli sťažnosti od niekoho iného zo strany zadávateľa. Pokiaľ ide o dizajn substránok, je nepochybné, že táto časť diela vykonaná nebola. Žalobca túto skutočnosť nespochybnil, ale uviedol, že sám žalovaný netrval na vytvorení tejto časti diela, keďže si chcel dizajn substránok vytvoriť svojpomocne a preto žalobca vystavil dobropis k uvedenej faktúre. Súd mal z vykonaného dokazovania za preukázané, že žalobca dielo vykonal tak, ako bolo objednané s výnimkou dizajnu substránok a žalovanému ho odovzdal, a to konkrétne dizajn hlavnej stránky 03.12.2010 a rozstrihané grafické elementy 09.12.2010. Nesplnil síce časové zadanie, keď termín dodania podkladov bol do 03.12.2010, avšak stalo sa tak z dôvodu omeškania žalovaného, ktorý neposkytol potrebnú súčinnosť na dodanie grafických elementov. Pokiaľ žalovaný ako objednávateľ nemal záujem na plnení po termíne 03.12.2010, súd prvého stupňa konštatoval, že mohol od zmluvy odstúpiť, čo však neurobil a preto bolo jeho povinnosťou dielo prevziať aj po dohodnutom termíne plnenia. Ak mu vznikla v súvislosti s oneskoreným plnením nejaká škoda, túto si mohol uplatniť voči žalobcovi ako zhotoviteľovi diela. V tejto súvislosti súd poukazuje na výpoveď svedka X. T., ktorý jednoznačne uviedol, že investori neodstúpili od projektu kvôli žalobcovi, ale išlo o vyvrcholenie určitého procesu, ktorý trval dlhšie. Vzhľadom na vykonané dokazovanie dospel súd k záveru, že žalobcovi vznikol nárok na úhradu sumy 2.522,80 eur ako ceny za vykonané dielo, keďže bolo preukázané, že žalobca ako zhotoviteľ dielo vykonal a toto najneskôr dňa 09.12.2010. Keďže žalovaný sa dostal do omeškania so zaplatením svojho peňažného záväzku, uplatnil si žalobca aj právo na zaplatenie úrokov z omeškania v zákonnej výške 9% ročne s poukazom na ust. § 369 ods. 1 Obchodného zákonníka mu súd prvého stupňa uplatnené úroky priznal. Žalobca si okrem ceny diela uplatnil návrhom zo dňa 24.08.2012 aj nárok na zaplatenie sumy 1.000,- eur podľa § 442 a ods. 2 Občianskeho zákonníka a to s odôvodnením, že žalovaný bez akejkoľvek odplaty neoprávnene využíval a publikoval na web stránke rôzne grafické prvky ako logo super.sk, grafické elementy v okolí loga a slogan „anti-televízia“, ktoré boli vytvorené žalobcom. Uplatňovaná čiastka predstavuje výšku odmeny, ktorá by za získanie licencie bola zvyčajná. Súd prvého stupňa poukázal na ust. § 442a ods. 2 Občianskeho zákonníka a uviedol, že žalobca neuniesol dôkazné bremeno, keďže nepreukázal, že došlo k porušeniu, resp. o hrozeniu práva duševného vlastníctva konaním žalovaného, nakoľko v konaní bolo preukázané, že testovacia web stránka bola prístupná len osobe, ktorá poznala konkrétny názov súboru, v ktorom bola testovacia web stránka uložená a takýmito osobami boli len členovia projektového tímu u žalobcu a žalovaného. Vzhľadom na uvedené súd žalobu v časti nároku žalobcu podľa § 442a ods. 2 Občianskeho zákonníka zamietol. O trovách konania súd rozhodol podľa § 142 ods. 2 O.s.p., avšak nepriznal žalobcovi DPH, keďže nepredložil potvrdenie o tom, že je platcom DPH. Proti tomuto rozsudku sa v časti v ktorej súd zaviazal žalovaného zaplatiť žalobcovi istinu spolu s príslušenstvom odvolal žalovaný a v časti týkajúcich sa trov právneho zastúpenia sa odvolal žalobca. V podanom odvolaní žalovaný poukázal na skutočnosť, že e-mailová komunikácia ako spôsob komunikácie nesie so sebou zvýšené riziká spočívajúce v tom, že v určitých prípadoch sa jej adresát nemusí nevyhnutne oboznámiť s jej obsahom. Uviedol tiež, že je všeobecne známe že, prostredníctvom e-mailu sa šíri množstvo nevyžiadanej pošty pre adresátov komunikácie, takéto e-maily sú zvyčajne označované aj ako „spam“. Nevyžiadaná pošta býva bez vedomia adresáta automaticky filtrovaná, ukladaná do osobitného priečinku ako „kôš“ a vymazávaná a to všetko bez toho, aby sa jej príjemca o jej obsahu dozvedel. Žalovaný poukázal na skutočnosť, že správa odoslaná pánom D. 9.12.2010 v podobe ako sa nachádza v súdnom spise obsahovala minimum textu a priložený archívny súbor, vykazovala teda podobné znaky ako väčšina nevyžiadanej pošty a pravdepodobne bola takto označená a odporca sa o jej existencii nikdy nedozvedel. Má za to, že predloženie e-mailu, ktorý spĺňa znaky nevyžiadanej pošty, nemôže byť kľúčovým dôkazom pre záver súdu o dodaní resp. nedodaní diela. Uviedol, že navrhovateľ žiadnym iným spôsobom nepreukázal, že predmetný archívny súbor skutočne obsahoval podklady pre redesign stránky a čo je najpodstatnejšie, že dielo bolo i odovzdané v súlade s § 554 ods. 1 Obchodného zákonníka. Poukázal na to, že v zmysle uvedeného ustanovenia zhotoviteľ splní svoju povinnosť vykonať dielo jeho riadnym ukončením a odovzdaním predmetu diela objednávateľovi v dohodnutom mieste, inak v mieste ustanovenom týmto zákonom. Ak je miestom odovzdania iné miesto, než je uvedené v odsekoch 2 <aspi://module='ASPI'&link='513/1991 Zb.%2523554'&ucin- k-dni='30.12.9999'> a <aspi://module='ASPI'&link='513/1991 Zb.%2523554'&ucin-k-dni='30.12.9999'>, vyzve zhotoviteľ objednávateľa, aby prevzal dielo. Uviedol tiež, že ak teda i došlo k vykonaniu diela a toto dielo bolo následne prenesené do prílohy predmetného e-mailu, ktorý bol odoslaný na adresu odporcu, nemožno automaticky predpokladať, že odoslanie e-mailu odôvodňuje dodanie diela, tak ako to predpokladá zákonná dikcia. Zdôraznil, že nakoľko e-mail odoslaný pánom D. mohol byť s veľkou pravdepodobnosťou vyhodnotený prevádzkovateľom e-mailovej služby ako nevyžiadaná pošta a teda nezaradený do priečinka prijatých správ, k dodaniu diela vôbec nedošlo. Odporca ďalej zdôraznil, že dôležitosť accounting projektu ako služby poskytovanej klientovi tkvie v aktívnom identifikovaní potrieb a požiadaviek klienta, v neustálej komunikácii accounta projektu s klientom za účelom realizácie diela podľa predstáv klienta, ktoré nemusia byť vždy na začiatku vyslovene uvedené. Poukázal na vykonanie dokazovania výsluchom svedkov, z ktorých vyplýva, že služba accounting projektu trpela vážnymi vadami už od začiatku. Zdôraznil, že odporca nie je ten, ktorý mal byť odborníkom na oblasť reklamy a grafického dizajnu, a práve preto oslovil navrhovateľa ako odborníka na uvedenú oblasť. Predpokladal a odôvodnene očakával, že pri zaplatení osobitnej služby accounting projektu, budú jeho predstavy prestavené pomocou accounta projektu do realizovateľnej podoby. Pokiaľ ide o základné parametre diela - formát výstupu, veľkosť podkladov a s tým súvisiaca rýchlosť načítania - tieto parametre sú kľúčové, avšak vzhľadom na pasivitu accounta projektu neboli vôbec zisťované. Poukázal na svedeckú výpoveď pána W. N. z ktorej vyplýva, že pri prevzatí zadania od klienta jedine vypočul predstavy odporcu a spísal jeho explicitné požiadavky. Nevyžiadal si žiadne upresňujúce informácie, napríklad o formáte v ktorých majú byť výsledné podklady odovzdané, ani neupozornil na prípadné problematické body, ani sa nezaujímal, či klient má nejaké požiadavky ohľadne rýchlosti načítania stránky alebo očakávania ohľadne prezerania stránok na mobilných zariadeniach. Zdôraznil tiež, tento svedok nevie jednoznačne potvrdiť, že súbory, ktoré mali byť finálnym výstupom navrhovateľa, kontroloval z hľadiska ich obsahu pred odoslaním, a nevedel potvrdiť ani to, že aspoň preveril priložený archívny súbor .rar, či obsahuje kompletné podklady. Zdôraznil, že je namieste odvolávať sa na presnosť požiadaviek klienta v prípade, ak by nebola dohodnutá osobitná služba „accounting projekt“. Definícia accounting projektu je však pomerne jasná a je zrejmé, že i pán N. si bol vedomý, čo v sebe zahŕňa táto služba. Zdôraznil, že ide o platenú službu, ktorej ocenenie tvorí významnú časť sumy, ktorá bola súdom prvého stupňa priznaná navrhovateľovi. Súd prvého stupňa postavil svoje odôvodnenie v časti accounting projektu predovšetkým na výpovedi svedka S. E., ktorá potvrdila, že z jej strany neboli na accounting projekt žiadne sťažnosti a že, ani nemá vedomosť, že by sa niekto iný zo strany zadávateľa sťažoval. Uviedol, že ide o svedka, ktorého vzťah k navrhovateľovi, vyvoláva dôvodné pochybnosti o pravdivosti výpovede. Zdôraznil, že je nesporným faktom, že práve p. S. E., ktorá pracovala pre odporcu, vybrala navrhovateľa ako realizátora diela, ktoré potreboval odporca zaobstarať. Na pojednávaniach bol preukázaný i jej osobný vzťah k navrhovateľovi a preto výpoveď takéhoto svedka nemôže byť podľa názoru odporcu kľúčová. Mal za to, že v rozpore s vykonaným dokazovaní súd konštatoval, že pokiaľ odporca nemal záujem na plnení po termíne 3.12.2010, mohol od zmluvy odstúpiť, čo však neurobil. Z predloženej komunikácie medzi sporovými stranami, je zrejmé, že odporca oznámil navrhovateľovi v marci 2011, že predložené dielo, je po lehote 3.12.2010 pre neho bezvýznamné. Poukázal na ust. § 35 ods. 1 a 2 Občianskeho zákonníka v zmysle ktorého ustanovenia prejav vôle sa môže urobiť konaním alebo opomenutím; môže sa stať výslovne alebo iným spôsobom nevzbudzujúcim pochybnosti o tom, čo chcel účastník prejaviť. Právne úkony vyjadrené slovami treba vykladať nielen podľa ich jazykového vyjadrenia, ale najmä tiež podľa vôle toho, kto právny úkon urobil, ak táto vôľa nie je v rozpore s jazykovým prejavom. Mal za to, že v tejto súvislosti, je zrejmé, že vôľa odporcu bola prejavená určite a zrozumiteľne, a jej výkladom bola pre navrhovateľa objektívne pochopiteľná. Smerovala teda k zániku zmluvného vzťahu, keďže plnenie zmluvy pre odporcu po dohodnutom termíne bolo ekonomicky irelevantné. Odporca preto žiadal, aby odvolací súd rozsudok súdu prvého stupňa v napadnutej časti zrušil, návrh navrhovateľa na zaplatenie 2.522,80 eur spolu s 9% úrokom ročne zamietol a priznal odporcovi náhradu trov konania a právneho zastúpenia. Zdôraznil, že pokiaľ odvolací súd nepovažuje predložené argumenty za dostatočné pre zamietnutie návrhu navrhovateľa na zaplatenie 2.522,80 eur spolu s 9% úrokom ročne od 30.12.2010 a náhradu trov konania a trov právneho zastúpenia, aby rozsudok súdu prvého stupňa v napadnutej časti zrušil a vec vrátil súdu prvého stupňa na ďalšie konanie. K odvolaniu odporcu sa vyjadril navrhovateľ. Poukázal na skutočnosť, že pokiaľ odporca v odvolaní konštatuje, že e-mail odoslaný pánom Z. D. dňa 9.12.2010, ktorý obsahoval prílohu s podkladmi - grafickými elementmi redizajnovej webstránky odporcu bol pravdepodobne označený ako nevyžiadaná pošta a odporca sa o jeho existencii nikdy nedozvedel. V tejto súvislosti zdôraznil, že odporca jedna takéto označenie (vyhodnotenie) predmetného e-mailu nijako nepreukázal a jeho nedoručenie u navrhovateľa až do momentu súdneho sporu nikdy nereklamoval, pričom sám odporca potvrdil, že zaslanie uvedených podkladov od navrhovateľa očakával. Navrhovateľ zdôraznil, že odporca konštatuje, že tento dôkaz (t.j. e-mail Z. D.) bol kľúčovým dôkazom pre záver súdu o dodaní resp. nedodaní diela. Navrhovateľ zdôraznil, že podklady - grafické elementy boli len jednou z častí diela, pričom riadne splnenie povinností navrhovateľa pri dodaní zvyšných troch častí diela buď nebolo medzi stranami sporné (dodanie samotného grafického vyhotovenia redizajnu webstránky), nebolo predmetom dokazovania (strany sa zhodli, že od vytvorenia redizajnu podstránok navrhovateľom upustili ešte v čase vytvorenia diela) alebo bolo preukazované inými dôkazmi (accounting projektu). Čo sa týka skutkových zistení ohľadom dodania časti diela podklady - grafické elementy, má za to, že v rámci vykonaného dokazovania bolo jednoznačne preukázané, že tieto boli odporcovi dodané prostredníctvom e-mailu (ktorý bol pre účely dodania výstupov v elektronickej forme v danej branži, ako aj medzi stranami bežný a najvhodnejší) a to zaslaním na adresu, z ktorej odporca pred aj po dátume 9.12.2010 pravidelne s tímom navrhovateľa komunikoval. Čo sa týka skutkových zistení ohľadom dodania časti diela accounting projektu má za to, že v rámci vykonaného dokazovania bolo predovšetkým prostredníctvom výpovedí S. E. G. X. T., ktorý bol v čase predmetného projektu jedným z jeho hlavných riaditeľov a autorom veľkej časti multimediálneho obsahu projektu jednoznačne preukázané, že navrhovateľ zabezpečil a poskytol accounting projektu v potrebnej kvalite a rozsahu potrebnom pre účely riadnej realizácie diela podľa zadania odporcu, a to bez akýchkoľvek výhrad zo strany tímu odporcu. Zdôraznil, že tvrdenia odporcu o nedodaní častí diela podklady - grafické elementy a accounting projektu sa prvýkrát objavili až v priebehu súdneho konania v tejto veci a u navrhovateľa ich odporca nikdy predtým žiadnym spôsobom nereklamoval. Z týchto dôvodov ich považuje za výlučne špekulatívne a stotožňuje sa so závermi prvostupňového súdu ohľadom skutkových zistení a ich vyhodnotenia o otázkach dodania príslušných častí diela. Pokiaľ odporca namietal osobný vzťah S. E. k navrhovateľovi zdôraznil, že tieto tvrdenia odporcu sú nesprávne a zavádzajúce a nemajú oporu v žiadnom zo zistení vykonaného dokazovania. Zdôraznil, že odporcovi bolo od začiatku projektu známe, že S. E. so spoločnosťou navrhovateľa pred predmetným projektom spolupracovala na iných zadaniach a v čase predmetného projektu, ako aj v súčasnosti má s navrhovateľom štandardný pracovný vzťah. Zdôraznil, že odporca nepredložil žiaden dôkaz preukazujúci, že spomínané právo odstúpiť od zmluvy z dôvodu nezáujmu o omeškané plnenie si riadne uplatnil. Z vykonaného dokazovania naopak riadne vyplýva, že odporca ešte 20.12.2010 intenzívne komunikoval s členmi tímu navrhovateľa ohľadom ďalších úprav časti diela pokiaľ ide o jeho pozadie. Navrhovateľ mu nad rámec pôvodného zadania zabezpečil vykonanie diela tak, ako to odporca špecifikoval. Čo sa týka výsledného zlyhania realizácie projektu odporcu, pre ktorý navrhovateľ dielo vytvoril, svedok X. T. vo svojej výpovedi potvrdil, že dôvodom tohto zlyhania nebolo údajné omeškanie navrhovateľa ale dôvody na strane financovania projektu a straty záujmu investorov o jeho realizáciu. Z uvedených dôvodov žiadal, aby odvolací súd napadnutý rozsudok ako vecne správny potvrdil a priznal navrhovateľovi trovy odvolacieho konania. Proti rozsudku súdu prvého stupňa v časti týkajúcej sa trov právneho zastúpenia sa v zákonnej lehote odvolal navrhovateľ a žiadal aby mu súd priznal aj 20% DPH k vyúčtovaným trovám právneho zastúpenia z dôvodu, že je platcom DPH, čo preukazuje Osvedčením o registrácii pre daň z pridanej hodnoty. V tej to súvislosti poukázal na uznesenie NSSR 6 Sžf 6/2009 zo dňa 26.1.2010, ktorým bol potvrdený názor odvolacieho súdu konajúceho v predmetnej veci sa okrem iného uvádza, že advokát si uplatnil DPH pri vyčíslení trov konania v žalobe zo dňa 6.11.2006, avšak nepredložil doklad o osvedčení o registrácii pre daň z pridanej hodnoty (urobil tak až v odvolacom konaní), k čomu ho prvostupňový súd mohol vyzvať, ale nevyzval. Odvolací súd mu preto priznal uplatnenú DPH. Z uvedených dôvodov žiadal, aby odvolací súd v napadnutej časti zmenil rozhodnutie súdu prvého stupňa a priznal mu trovy právneho zastúpenia vo výške 625,50 eur spolu s príslušenstvom 20% DPH. Krajský súd ako súd odvolací (§ 10 ods. 1 O.s.p.) prejednal odvolanie navrhovateľa aj odvolanie odporcu podľa ust. § 214 ods. 2 O.s.p. a dospel k záveru, že odvolanie odporcu je nedôvodné, avšak odvolanie navrhovateľa v časti týkajúcej sa trov právneho zastúpenia je dôvodné. Odvolací súd rozhodol s poukazom na ust. § 156 ods. 3 O.s.p. bez nariadenia ústneho pojednávania s tým, že bolo oznámené miesto a čas verejného vyhlásenia rozsudku na úradnej tabuli. Podľa ust. § 219 ods. 2 O.s.p. ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd má za to, že súd prvého stupňa vykonal vo veci rozsiahle dokazovanie výsluchom svedkov uvedených v odôvodnení napadnutého rozsudku ako aj predloženými listinnými dôkazmi a s vykonaného dokazovania vyvodil správny právny záver. Odvolací súd sa stotožňuje s právnym záverom súdu prvého stupňa, že bolo nepochybne medzi sporovými stranami preukázané, že odporca si objednávkou zo dňa 28.11.2010 objednal prostredníctvom S. E. zástupkyne žalovaného u žalobcu na základe cenovej ponuky zo dňa 24.11.2011 re-design web stránky www.super.sk <http://www.super.sk> v rozsahu: - positioning, targeting, brand vision, claim - dizajn homepage - 2 návrhy - accounting projektu - dizajn substránok s termínom dodania podkladov do 03.12.2010. Cena bola dohodnutá sumou 2.420,- eur + DPH. Vzhľadom k tomu, že 4. časť projektu nebola realizovaná navrhovateľ vystavil odporcovi dobropis č. 0012012 a dobropisoval žalovanému sumu 357,- eur z faktúry č. 2010066, ktorú fakturoval žalovanému cenu v súlade s cenovou ponukou sumou 2.879,80 eur. Faktúra bola splatná dňa 29.10.2010. Odvolací súd má za to, že z vykonaného dokazovania súdom prvého stupňa hlavne výsluchom svedkov a predloženou e-mailovou komunikáciou medzi žalobcom a žalovaným bolo jednoznačne preukázané, že zmluva o dielo bola uzatvorená konkludentne na základe objednávky žalovaného a že žalobca dielo vykonal. Dielo bolo rozčlenené na viacero častí. Bolo nesporne preukázané, že pokiaľ ide o časť diela spočívajúcu v: positioning, targeting, brand vision a claim túto časť žalovaný vôbec nenamietal v žiadnom zo svojich ústnych či písomných podaniach. Pokiaľ ide o vytvorenie dizajnu homepage z výpovedí svedkov bolo jednoznačne preukázané, že žalovaný až po dodaní vyslovil požiadavku na zmenšenie veľkosti pozadia, čomu žalobca vyhovel. Je nesporné, že dňa 03.12.2010 bola žalovanému doručená finálna verzia „dizajnu homepage“ t.j. v termíne aký bol dohodnutý medzi žalobcom a žalovaným. Z výpovedí svedkov bolo jednoznačne preukázané, že veľkosť pozadia stránky a rýchlosti jej načítania vyslovená nebola a dodatočná úprava veľkosti pozadia bola teda robená nad rámec pôvodnej objednávky žalovaného, nemožno preto považovať nespokojnosť žalovaného za reklamáciu, pretože konkrétne parametre pri zadaní objednávky neuviedol. Pokiaľ ide o dodanie grafických elementov dizajnu, žalobca požiadal žalovaného o súčinnosť a o poskytnutie pokynov nevyhnutných na ich dokončenie, tak ako to vyplýva z e-mailu W. N. z 03.12.2010 adresovaný S. E. „sme pripravení robiť podklady, nech si Paľo povie čo presne potrebuje“. Z predložených listinných dôkazov je zrejmé, že žalovaný nereagoval, resp. v reakcii na e-mail dňa 06.12.2010 uviedol: „môžu mi to preposlat rozstrihané“. Ako prílohu e-mailu zo dňa 09.12.2010 Z. D. zaslal konateľovi žalovaného ako aj W. N.J. podklady s textom „keby niečo chýbalo daj vedieť“. Neobstojí teda námietka žalovaného, že dielo dodané nebolo, keďže Z. D. je osoba, ktorá nemá žiaden pracovný a ani iný zmluvný vzťah so žalobcom a nebol splnomocnený za žalobcu konať. Z výpovede S. E. jednoznačne vyplynulo, že technické záležitosti projektu riešil pán H. Y. Z. D.. R. H. potvrdil, že adresa palo@super.sk <mailto:palo@super.sk>, na ktorú mu boli jednotlivé grafické elementy dodané je adresou, z ktorej komunikoval. Pokiaľ ide o časť diela nazvanú accounting projektu bolo preukázané, na základe svedeckých výpovedí, že dielo bolo aj v tejto časti dodané riadne a včas, čo vyplynulo aj z vyjadrenia S. E., ktorá koordinovala práce pokiaľ ide o vykonanie diela a zastupovala konateľa žalovaného a ktorá jednoznačne potvrdila, že z jej strany na accounting projektu žiadne sťažnosti neboli a nemá vedomosť o tom, že by boli sťažnosti od niekoho iného zo strany zadávateľa. Súd prvého stupňa správne vyhodnotil, že nemožno pričítať na ťarchu žalobcu ako zhotoviteľa, že nezisťoval špecifické požiadavky žalovaného týkajúce sa rýchlosti načítania stránky alebo veľkosti pozadia, keďže bolo naopak úlohou žalovaného, aby presne zadefinoval svoje požiadavky. V tejto súvislosti je potrebné poukázať aj na výpoveď pána X. T., ktorý bol v čase predmetného projektu jedným z hlavných riaditeľov a autorom veľkej časti multimediálneho obsahu projektu, ktorý zdôraznil, že je jednoznačne preukázané, že navrhovateľ zabezpečil a poskytol accounting projektu v potrebnej kvalite a rozsahu potrebnom pre účely riadnej realizácie diela podľa zadania odporcu, a to bez akýchkoľvek výhrad zo strany tímu odporcu. Je nesporné, že tvrdenia odporcu o nedodaní častí diela podklady - grafické elementy a accounting projektu sa prvýkrát objavili až v priebehu súdneho konania v tejto veci a u navrhovateľa ich odporca nikdy predtým žiadnym spôsobom nereklamoval. Je nesporné, že navrhovateľ riadne vykonal objednanú časť diela s výnimkou dizajnu substránok, ktorých dodanie bolo dobropisované a žalovanému odovzdal, a to konkrétne dizajn hlavnej stránky 03.12.2010 a rozstrihané grafické elementy 09.12.2010. Je nesporné, že pokiaľ ide o túto časť diela, tak táto bola odovzdaná s časovým posunutím, avšak stalo sa tak z dôvodu omeškania žalovaného, ktorý neposkytol súčinnosť potrebnú na dodanie grafických elementov. Odvolací súd súhlasne ako súd prvého stupňa poukazuje na ust. § 554 ods. 1 Obchodného zákonníka podľa ktorého zhotoviteľ splní svoju povinnosť vykonať dielo jeho riadnym ukončením a odovzdaním predmetu diela objednávateľovi v dohodnutom čase, inak v mieste ustanovenom týmto zákonom. Je nesporné, že medzi účastníkmi konania nebola žiadna dohoda o odovzdaní diela určitým formálnym spôsobom odlišným od postupov bežných v danom odvetví, keďže aj dizajn homepage bol dodaný žalovanému rovnakým spôsobom, t.j. e-mailom. To, že dielo bolo žalovanému dodané, nepriamo vyplýva aj z tej skutočnosti, že nikdy nedodanie diela nereklamoval. Podľa ust. § 546 ods. 1 Obchodného zákonníka objednávateľ je povinný zhotoviteľovi zaplatiť cenu dohodnutú v zmluve alebo určenú spôsobom určeným v zmluve, ak nie je cena takto dohodnutá alebo určiteľná a zmluva je napriek tomu platná (§ 536 ods. 3) <aspi://module='ASPI'&link='513/1991 Zb. %2523536'&ucin-k-dni='30.12.9999'>, je objednávateľ povinný zaplatiť cenu, ktorá sa obvykle platí za porovnateľné dielo v čase uzavretia zmluvy za obdobných obchodných podmienok. Navrhovateľovi tak vzniklo právo na zaplatenie diela za dodané časti diela tak, ako to konštatoval súd prvého stupňa. Je nesporné, že zo strany odporcu nedošlo k odstúpeniu od zmluvy a, že odporca ešte dňa 20.12.2010 aj napriek tomu, že tvrdí, že dielo po lehote 3.12.2010 nemalo preňho, žiaden význam intenzívne komunikoval s členmi tímu navrhovateľa ohľadom ďalších úprav časti diela pokiaľ ide o jeho pozadie. Navyše odporca si neuplatnil nároky z vád diela, tak ako to vyplýva z ust. § 436 ods. 1 Obchodného zákonníka. Vzhľadom k vyššie uvedeným skutočnostiam odvolací súd rozsudok súdu prvého stupňa v napadnutej časti týkajúcej sa istiny a úroku z omeškania s poukazom na ust. § 219 ods. 1 O.s.p. ako vecne správny potvrdil. Odvolací súd vyhovel odvolaniu žalobcu v časti týkajúcej sa trov právneho zastúpenia a zmenil rozhodnutie súdu prvého stupňa a poukazom na ust. § 220 O.s.p., keďže v rámci odvolacieho konania žalobca preukázal, že právny zástupca žalobcu je držiteľom osvedčenia o registrácii pre daň z pridanej hodnoty, teda je platcom DPH a tak mu vznikol k priznaným trovám právneho zastúpenia aj nárok na zaplatenie DPH z priznaných trov právneho zastúpenia, keďže si DPH v rámci prvostupňového konania uplatnil, avšak súd mu ich nepriznal z dôvodu, že nepreukázal osvedčenie o registrácii pre daň z pridanej hodnoty. Z uvedených dôvodov odvolací súd zmenil rozhodnutie súdu prvého stupňa v časti týkajúcej sa trov právneho zastúpenia a priznal žalobcovi trovy právneho zastúpenia v sume 750,60 eur tak, ako je uvedené vo výrokovej časti tohto rozhodnutia. O trovách odvolacieho konania súd rozhodol podľa ust. § 224 ods. 1 O.s.p. v spojení s ust. § 142 ods. 1 O.s.p. a § 151 ods. 1 a 2 O.s.p. a ich náhradu by bol priznal žalobcovi ak by si bol trovy odvolacieho konania vyčíslil. Toto rozhodnutie bolo prijaté členmi senátu pomerom hlasov 3:0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1312203660.2 (dáta aktuálne k 14. 11. 2026). Záväzné je znenie zverejnené súdom.




